paragraph_text: Scooby Doo je serija animiranih serijala stvaranih u Sjedinjenim Američkim Državama od 1969. godine do 2001. u studiju Hanna-Barbera te od 2001. do danas u studiju Warner Bros. Tvorci su scenaristi Joe Ruby i Ken Spears, a uz njih i glavni producenti William Hanna i Joseph Barbera, animator Iwao Takamoto te Fred Silverman s televizijske postaje CBS, na kojoj se Scooby Doo izvorno prikazivao. Glavni likovi jesu četiri prijatelja tinejdžera (Norville „Shaggy“ Rogers, Velma Dinkley, Fred Jones, Daphne Blake) i njihov pas Scooby Doo, njemačka doga koja zna govoriti.